2 vas wat glo kaarthouers se inligting verkoop | Netwerk24
Deur Ané van Zyl 23 April 2019 19:07
"Vuyile Vincent Magwaza (29) en Ntombenkosi Hono (23) het as agente in 'n inbelsentrum van 'n betroubare finansiële diensteverskaffer in Goodwood gewerk," sê kapt. Philani Nkwalase, woordvoerder van die Valke, Dinsdag in 'n verklaring.
Agt kaarthouers het tussen 1 Maart en 9 April gesamentlik meer as R95 000 op hierdie wyse verloor.
"Hulle het na bewering kredietkaarthouers se inligting aan 'n sindikaat verskaf. Die sindikaat het daarna gekloonde kaarte vervaardig en dit in onwettige aankope gebruik," sê Nkwalase.
Die twee agente het na bewering toegang tot die kaarthouer se inligting verkry terwyl hulle kliënte se navrae en versoeke hanteer het, sê Nkwalase.
Die twee is Woensdag in hul werkplek in hegtenis geneem.
Die saak is uitgestel tot 18 Junie vir verdere ondersoek en hulle is op borgtog van R500 vrygelaat.
* In 'n onverwante saak het 'n 43-jarige vrou op 15 April in die landdroshof in Germiston, Gauteng, op aanklagte van bedrog verskyn.
Nkwalase sê Nokuthula Ndaba het na bewering sowat R4 miljoen van 'n man via 'n afspraak-webwerf gesteel.
"Nadat sy 'n verhouding met die slagoffer aangeknoop het, is hy na bewering 'n sakevennootskap belowe en later gevra om geld na verskeie bankrekeninge oor te plaas en deur middel van ander transaksies te stuur," sê Nkwalase.
"Die beweerde bedrogspul het tussen Mei en Augustus 2016 plaasgevind. Die saak is in September 2016 by die polisie aangemeld."